|  |
| --- |
| ethnosimo-aade-gr |

Αθήνα, 19 Ιουνίου 2023

**ΔΕΛΤΙΟ ΤΥΠΟΥ**

**ΑΑΔΕ: Ψηφιακή η ταξινόμηση όλων των οχημάτων**

Πολίτες και επιχειρήσεις μπορούν να λαμβάνουν ψηφιακά το **ενιαίο πιστοποιητικό ταξινόμησης** που εκδίδουν οι τελωνειακές αρχές της ΑΑΔΕ, για τα εισαγόμενα καινούρια ή μεταχειρισμένα οχήματα.

Οι ενδιαφερόμενοι, ιδίως εισαγωγείς, αντιπρόσωποι και εταιρείες διεκπεραίωσης έχουν τη δυνατότητα, μέσω του gov.gr και με κωδικούς Taxisnet να εκτυπώσουν το **Ψηφιακό Πιστοποιητικό Ταξινόμησης** οχήματος, που φέρει μοναδικό αναγνωριστικό επαλήθευσης, σε οποιαδήποτε φάση της διαδικασίας. Η διαδρομή που ακολουθείται είναι: Περιουσία και Φορολογία/Οχήματα/Ταξινόμηση οχήματος.

Με τη νέα διαδικασία ψηφιακής ταξινόμησης των οχημάτων:

•ενισχύεται η διαφάνεια με συστημική ακολουθία ελέγχων, διαλειτουργικότητα συστημάτων χωρίς ανθρώπινη παρέμβαση και διαβαθμισμένη πρόσβαση όλων των εμπλεκομένων στα απαραίτητα στοιχεία

•ελέγχονται αυτόματα οι προϋποθέσεις και οι περιορισμοί για ειδικές περιπτώσεις, όπως οχήματα πολυτέκνων ή ΑμεΑ

•καταργείται η προσκόμιση τεσσάρων δικαιολογητικών (πιστοποιητικό ταξινόμησης, πιστοποιητικό συμμόρφωσης, έγκριση τύπου οχήματος, τιμολόγια πώλησης).

Οι παραπάνω ψηφιακές υπηρεσίες καθιστούν ακόμη μικρότερο το περιβαλλοντικό αποτύπωμα καθώς κάθε χρόνο εκτυπώνονται και διακινούνται περισσότερα από 800.000 έγγραφα για την ταξινόμηση οχημάτων, ενώ μόνο το 2022 τα οχήματα που ταξινομήθηκαν ήταν σχεδόν 290.000.

Η Ανεξάρτητη Αρχή Δημοσίων Εσόδων συνεργάστηκε στενά με τη Γενική Γραμματεία Ψηφιακής Διακυβέρνησης και Απλούστευσης Διαδικασιών για την υλοποίηση της διακυβερνητικής δράσης. Η ψηφιακή ταξινόμηση οχημάτων εντάσσεται στο Εθνικό Πρόγραμμα Απλούστευσης Διαδικασιών και στην προγραμματική συμφωνία μεταξύ των Υπουργείων: Ψηφιακής Διακυβέρνησης και Υποδομών & Μεταφορών, για τη διοικητική και ψηφιακή αναβάθμιση των υπηρεσιών.